VRANDA มั่นใจ Q4 ฟื้น รับผลดีเปิดประเทศ-“เราเที่ยวด้วยกัน เฟส 3” หนุน
VRANDA มั่นใจไตรมาส 4/64 ผลงานฟื้น รับผลดีเปิดประเทศ 1 พ.ย.นี้ โครงการ “เราเที่ยวด้วยกัน” กระตุ้นยอดนักท่องเที่ยวทั้งไทยและต่างชาติเพิ่มขึ้น ต่อเนื่องถึงปี 65
VRANDA มั่นใจไตรมาส 4/64 ผลงานฟื้น รับผลดีเปิดประเทศ-โครงการ “เราเที่ยวด้วยกัน” กระตุ้นยอดนักท่องเที่ยวไทย-ต่างชาติเพิ่ม
15 ต.ค. 2564

นายวีรวัฒน์ องค์วาสิฏฐ์ ประธานเจ้าหน้าที่บริหาร บริษัท วีรันดา รีสอร์ท จำกัด (มหาชน) หรือ VRANDA ระบุว่า จากการประกาศแผนเปิดประเทศเพื่อรับนักท่องเที่ยวต่างชาติในวันที่ 1 พฤศจิกายน VRANDA จะได้รับผลดีจากโรงแรมที่มีสัดส่วนนักท่องเที่ยวต่างชาติเป็นหลักอย่าง SO Bangkok และ Veranda Collection Samui – Rocky โดย SO Bangkok เป็นโรงแรมที่มีจำนวนห้องพักมากที่สุด
โดยในช่วงสถานการณ์ปกติ สร้างรายได้คิดเป็นสัดส่วนประมาณ 50% ของกลุ่มธุรกิจโรงแรมในเครือ VRANDA ส่วนในฝั่งของ Veranda Collection Samui เพิ่งทำการปรับโฉมใหม่เสร็จเป็นที่เรียบร้อย โดยมีการออกแบบและตกแต่งในสไตล์ Modern Contemporary ที่เป็นเอกลักษณ์ของวีรันดาและเสริมความเป็นไทยเข้าไป เพื่อให้สามารถเข้าถึงกลุ่มลูกค้าได้หลากหลายมากขึ้นทั้งเอเชีย อเมริกาและยุโรป ซึ่งส่วนใหญ่อยู่ในประเทศกลุ่มเสี่ยงต่ำที่จะเปิดรับนักท่องเที่ยวโดยไม่ต้องกักตัว
นอกจากนี้จากโครงการเราเที่ยวด้วยกันเฟส 3 ซึ่งได้เริ่มเปิดให้จองแล้วเมื่อวันที่ 8 ตุลาคม ที่ผ่านมา ได้รับการตอบรับที่ดี และคาดว่าจะมียอดการเข้าพักสูงขึ้นในโรงแรมที่เชียงใหม่ พัทยา และหัวหินอย่างมีนัยสำคัญ โดยอ้างอิงจากอัตราการเข้าพักในช่วงโครงการเราเที่ยวด้วยกันเฟส 1 และ 2 ที่ผ่านมา ซึ่ง VRANDA ได้รับประโยชน์อย่างมากในช่วงเวลาดังกล่าว คาดว่า VRANDA จะมีอัตราการเข้าพักโดยเฉลี่ยของโรงแรมในกลุ่มอยู่ในระดับมากกว่า 30% ในเดือนตุลาคม  ส่งผลให้ผลดำเนินงานจะฟื้นตัวตั้งแต่ไตรมาสที่ 4/2564 อย่างเห็นได้ชัด ต่อเนื่องไปถึงปี 2565